b'\n_START_ARTICLE_\nJAV prezidento pareig\xc5\xb3 per\xc4\x97mimo linija\n_START_PARAGRAPH_\nJungtini\xc5\xb3 Valstij\xc5\xb3 prezidento pareig\xc5\xb3 par\xc4\x97mimo linija yra tvarka, pagal kuri\xc4\x85 Jungtini\xc5\xb3 Valstij\xc5\xb3 federalin\xc4\x97s vald\xc5\xbeios pareig\xc5\xabnai ne rinkim\xc5\xb3 b\xc5\xabdu perima Jungtini\xc5\xb3 Amerikos Valstij\xc5\xb3 prezidento galias ir pareigas, jei pareigas einantis prezidentas savo ketveri\xc5\xb3 met\xc5\xb3 kadencijos metu nebegali eiti prezidento pareig\xc5\xb3, mir\xc5\xa1ta, atsistatydina arba apkaltos proceso metu yra nu\xc5\xa1alinamas i\xc5\xa1 prezidento pareig\xc5\xb3. Prezidento pareig\xc5\xb3 per\xc4\x97mimas JAV Konstitucijoje yra minimas kelet\xc4\x85 kart\xc5\xb3. Antrasis Konstitucijos straipsnis \xc4\xafgaliojo JAV Kongres\xc4\x85 priimti \xc4\xafstatymus, nustatan\xc4\x8dius JAV prezidento pareig\xc5\xb3 per\xc4\x97mimo linij\xc4\x85 po JAV viceprezidento. Dabartinis Prezidento pareig\xc5\xb3 per\xc4\x97mimo aktas buvo priimtas 1947 metais, paskutin\xc4\xaf kart\xc4\x85 buvo taisytas 2006 metais. _NEWLINE_Per\xc4\x97mimo linija eina tokia tvarka: JAV viceprezidentas, JAV Atstov\xc5\xb3 r\xc5\xabm\xc5\xb3 pirmininkas, Senato pro tempore prezidentas ir tinkami eiti pareigas federalini\xc5\xb3 departament\xc5\xb3 vadovai, sudarantis JAV prezidento kabinet\xc4\x85. Prezidento pareig\xc5\xb3 per\xc4\x97mimo akte akcentuojama, kad i\xc5\xa1skyrus viceprezident\xc4\x85, pareig\xc5\xabnai eit\xc5\xb3 prezidento pareigas, ta\xc4\x8diau netapt\xc5\xb3 prezidentais. Departament\xc5\xb3 vadovai, kurie pagal JAV Konstitucij\xc4\x85 negali b\xc5\xabti i\xc5\xa1rinkti \xc4\xaf JAV prezidento post\xc4\x85, negali perimti JAV prezidento gali\xc5\xb3 ir pareig\xc5\xb3. Nuo 1789 met\xc5\xb3 viceprezidentai per\xc4\x97m\xc4\x97 JAV prezidento pareigas 9 kartus \xe2\x80\x93 8 kartus d\xc4\x97l pareigas einan\xc4\x8dio prezidento mirties, ir vien\xc4\x85 kart\xc4\x85 prezidentui atsistatydinus. Prezidento pareig\xc5\xb3 per\xc4\x97mimo linijoje niekas \xc5\xbeemiau nei viceprezidentas nebuvo per\xc4\x97m\xc4\x99s JAV prezidento pareig\xc5\xb3.'